FI Euroopan unionin virallinen lehti CE 78/489

(2004/C 78 E/0511)

KIRJALLINEN KYSYMYS E-3212/03

esittäjä(t): Stavros Xarchakos (PPE-DE) komissiolle

(30. lokakuuta 2003)

Aihe: Brittisanomalehden esittämä syytös väärinkäytöksistä komission hallinnoiman rahoituksen yhteydessä

Brittisanomalehti Daily Telegraphin 24. syyskuuta 2003 julkaiseman artikkelin mukaan komission varapuheenjohtajalle Neil Kinnockille on lähetetty kirje, jossa esitetään syytöksiä OLAFin havaitsemista — kuten artikkelissa mainitaan — väärinkäytöksistä yhteisön tukien myöntämisessä kreikkalaisille yrityksille. Sanomalehtiartikkelin kirjoittaja (Ambrose Evans-Pritchard) toteaa, että kirjeessä viitataan Eurostatissa syytösten mukaan ilmenneisiin väärinkäytöksiin, jotka ovat lähes merkityksettömiä verrattuna niihin, joita OLAFin sanotaan todenneen joidenkin kreikkalaisten yritysten kanssa tehtyjen sopimusten yhteydessä.

Onko Neil Kinnockille lähetetty tällainen kirje? Kuka sen on allekirjoittanut ja mikä tarkalleen sanoen on sen sisältö? Minkä suuruisista summista näissä mahdollisissa väärinkäytöksissä on kyse (yksityiskohtaisesti eriteltynä) ja mitä kreikkalaisia yrityksiä (nimeltä mainiten) ne koskevat? Mihin toimiin komissio on jo ryhtynyt ja mitä se aikoo tehdä välittömästi tämän asian täydelliseksi selvittämiseksi, joka vahingoittaa — perusteettomasti — myös Kreikan mainetta?

Neil Kinnockin komission puolesta antama vastaus

(23. joulukuuta 2003)

On totta, että eräs arvoisa parlamentin jäsen toimitti 4. syyskuuta 2003 henkilöstöstä ja hallinnosta vastaavalle komission jäsenelle, varapuheenjohtaja Kinnockille, saamansa nimettömän kirjeen, jossa esitettiin väitteitä väärinkäytöksistä.

Samana päivänä varapuheenjohtaja Kinnock välitti nimettömän kirjeen sovittua menettelytapaa noudattaen OLAFin pääjohtajalle Brünerille, jotta tapaus tutkittaisiin asianmukaisella tavalla ja tilannetta voitaisiin seurata. Sen jälkeen varapuheenjohtaja Kinnock tiedotti parlamentin jäsenelle, mihin toimiin oli ryhdytty. Komissio ei tietenkään kertonut kirjeestä lehdistölle missään vaiheessa.

OLAF suoritti arvioinnin, jonka yhteydessä muun muassa kaikki kirjeessä mainitut asiakirjat tutkittiin perusteellisesti.

OLAF tuli arvioinnissaan siihen tulokseen, että väitteet olivat perusteettomia. Komission mielestä yksityishenkilön tai yrityksen, saati sitten jäsenvaltion maine ei voi kärsiä tällaisista nimettömistä väitteistä, kun OLAFin tutkimuksissa tai pääosaston, jonka toimialaan asia kuuluu, suorittamissa sisäisissä tutkimuksissa ei ole löydetty mitään perusteita väitteiden tueksi.

OLAFin tutkimusten tulokset toimitettiin arvoisalle jäsenelle, joka oli välittänyt nimettömän kirjeen varapuheenjohtaja Kinnockille.

Komissio käsittelee huolellisesti kaikki tiedot, jotka voivat johtaa väärinkäytösten paljastamiseen, ja toimittaa ne asianmukaisille tutkintayksiköille. Väärinkäytösten raportointijärjestelmän kustannuksella leikkimiseen kuluu kuitenkin tutkijoiden kallista aikaa. Tämä voi turhauttaa niitä, jotka haluavat tuoda esiin oikeutettuja epäilyksiään vastuullisella tavalla.

Komissio toivookin saavansa tietoja, jotka auttaisivat nimettömän kirjeen kirjoittajan henkilöllisyyden selvittämisessä.